ຂ່າວພາຍໃນກະຊວງ
ກະຊວງ ຍທຂ ຈັດຕັ້ງໂຄສະນາ-ປາຖະກະຖາ ວັນຊາດທີ 2 ທັນວາ ຄົບຮອບ 44 ປີ ແລະ ລະນຶກວັນເກີດປະທານ ໄກສອນ ພົມວິຫານ ຄົບຮອບ 99 ປີ.
ໃນວັນທີ 13 ທັນວາ 2019 ຢູ່ທີ່ຫ້ອງປະຊຸມໃຫຍ່ ກະຊວງ ໂຍທາທິການ ແລະ ຂົນສົ່ງ ໄດ້ຈັດຕັ້ງໂຄສະນາ-ປາຖະກະຖາ ວັນຊາດທີ 2 ທັນວາ ຄົບຮອບ 44 ປີ (02/12/1975–02/12/2019) ແລະ ລະນຶກວັນເກີດປະທານ ໄກສອນ ພົມວິຫານ ຄົບຮອບ 99 ປີ (13/12/1920–13/12/2019) . ໂດຍໃຫ້ກຽດປາຖະກະຖາຂອງ ທ່ານ ພັນເອກ ແສງທອງ ດວງບັນດິດ ຄະນະພັກ, ຄະນະບໍລິຫານງານ, ຫົວໜ້າກົມໂຄສະນາ-ອົບຮົມ, ສະຫະພັນນັກຮົບເກົ່າແຫ່ງຊາດລາວ; ໂດຍໃຫ້ກຽດເຂົ້າຮ່ວມຂອງ ທ່ານ ບຸນຈັນ ສິນຣາຊະວົງ ເລຂາຄະນະພັກຮາກຖານ, ຫົວໜ້າຫ້ອງການກະຊວງ ຍທຂ; ມີບັນດາສະຫາຍ ຄະນະປະຈໍາພັກກະຊວງ, ກຳມະການພັກກະຊວງ, ບັນດາສະຫາຍ ຄະນະພັກຮາກຖານ, ຄະນະໜ່ວຍພັກຮາກຖານ, ຫົວໜ້າກົມ, ຮອງຫົວໜ້າກົມ, ຫົວໜ້າພະແນກ, ຮອງຫົວໜ້າພະແນກ, ຫ້ອງການ, ກົມ, ສະຖາບັນ, ກອງວິຊາການ ແລະ ຜູ້ອໍານວຍການ ແລະ ຮອງຜູ້ອຳນວຍການລັດວິສາຫະກິດ ອ້ອມຂ້າງກະຊວງ, ຄະນະບໍລິຫານງານ ສາມອົງການຈັດຕັ້ງມະຫາຊົນ ຂັ້ນກະຊວງ ເຂົ້າຮ່ວມຢ່າງພ້ອມພຽງ.
ໃນທ່າມກາງ ທົ່ວພັກ, ທົ່ວລັດ ແລະ ທົ່ວປວງຊົນລາວ ທັງຊາດ ພວມສູ້ຊົນຈັດຕັ້ງປະຕິບັດ ຜັນຂະຫຍາຍມະຕິກອງປະຊຸມໃຫຍ່ ຄັ້ງທີ X ຂອງພັກ, ມະຕິກອງປະຊຸມໃຫຍ່ ຄັ້ງທີ IV ຂອງອົງຄະນະພັກກະຊວງ ຍທຂ ຢ່າງເປັນຂະບວນຟົດຟື້ນ, ກໍຄືສ້າງຂະບວນການເພື່ອສະເຫຼີມສະຫຼອງ 2 ວັນປະຫວັດສາດ ຄື: ວັນສະຖາປະນາ ສປປ ລາວ ຄົບຮອບ 44 ປີ ແລະ ວັນຄ້າຍວັນເກີດຂອງປະທານ ໄກສອນ ພົມວິຫານ ຄົບຮອບ 99 ປີ ແລະ ເພື່ອຂໍ່ານັບຮັບຕ້ອນກອງປະຊຸມໃຫຍ່ ຄັ້ງທີ XI ຂອງພັກ ທີ່ຈະໄຂຂື້ນໃນຕໍໍ່ໜ້ານີ້. ນອກຈາກນັ້ນ ເພື່ອເຮັດໃຫ້ພະນັກງານ, ສິມາຊິກພັກ, ພາຍໃນກະຊວງ ໂຍທາທິການ ແລະ ຂົນສົ່ງ ມີຄວາມຮັບຮູ້ເຂົ້າໃຈເລີກເຊີ່ງກ່ຽວກັບຄວາມໝາຍຄວາມສໍາຄັນຂອງວັນສະຖາປະນາ ສປປ ລາວ ຄົບຮອບ 44 ປີ ເຊີ່ງເປັນເຫດການປະຫວັດສາດສໍາຄັນໃຫຍ່ຫຼວງຂອງຊາດລາວເຮົາ, ຕິດພັນກັບການເສີມຂະຫຍາຍມູນເຊື້ອອັນດີງາມຂອງຊາດ, ຂອງພັກ. ເພື່ອເສີມຂະຫຍາຍ ມູນເຊື້ອອັນດີງາມ, ຄຸນງາມຄວາມດີ, ຄຸນສີນທໍາປະຕິວັດຂອງປະທານ ໄກສອນ ພົມວິຫານ, ຜູ້ນໍາທີ່ແສນເຄົາລົບຮັກ ຂອງປະຊາຊົນລາວບັນດາເຜົ່າ.
ເພື່ອໃຫ້ພະນັກງານ, ສະມາຊິກພັກ ໄດ້ຮັບຮູ້ ໄດ້ຮໍ່າຮຽນເອົາແບບຢ່າງອັນໃສ່ແຈ້ງດີເດັ່ນຂອງເພີ່ນ ແລະ ຝຶກຝົນຫຼໍ່ຫຼອມຕົນເອງເພື່ອຮັບໃຊ້ຊາດ, ຮັບໃຊ້ປະຊາຊົນດ້ວຍຄວາມບໍລິສຸດຜຸດຜ່ອງ, ຕັ້ງໜ້າຈັດຕັ້ງປະຕິບັດແນວທາງແຜນນະໂຍບາຍຂອງພັກ-ລັດ ເຮັດໃຫ້ປະກົດຜົນເປັນຈີງຍີ່ງໆຂຶ້ນ. ເພື່ອປຸກລະດົມຂະບວນການຂໍ່ານັບຮັບຕ້ອນກອງປະຊຸມໃຫຍ່ ຄັ້ງທີ XI ຂອງພັກ ໃຫ້ຟົດຟື້ນ ເປັນລະບຽບຮຽບຮ້ອຍ, ສັງຄົມມີຄວາມສະຫງົບ ແລະ ມີຄວາມເບີກບານມ່ວນຊື່ນ. ການໂຄສະນາ-ປາຖະກະຖາ ໃນຄັງນີ້ ເພື່ອຍົກໃຫ້ເຫັນມູນເຊື້ອ ແລະ ຜົນງານອັນໃຫຍ່ຫຼວງຂອງພັກປະຊາຊົນປະຕິວັດລາວ ໃນການນໍາພາຕະຫຼອດໄລຍະ 44 ປີ, ໃຫ້ແກ່ຄະນະພັກ-
ຄະນະນໍາກະຊວງ, ບັນດາຮາກຖານ ແລະ ພະນັກງານ ສະມາຊິກພັກ ໄດ້ຮັບຮູ້ຢ່າງເລີກເຊີງ ແລະ ຖອດຖອນບົດຮຽນ ເຂົ້າໃນການເຮັດວຽກງານຕົວຈີງ.